정조 20년
丙辰六月二十四日卯時上御熙政堂大臣備局堂上引見入侍時右副承旨鄭尙愚假注書吳泰曾事變假注書趙象基記注官金良倜記事官金履永右議政尹蓍東兼兵曹判書趙宗鉉判敦寧金持默行禮曹判書閔鍾顯行大護軍李敬懋吏曹判書金載瓚戶曹判書尹師國行大護軍沈煥之行護軍徐有大開城留守趙鎭寬行護軍李冕膺副校理沈奎魯以次進伏訖蓍東曰數日以來日候極熱夜氣亦不淸涼聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰惠慶宮近遭同氣之慽伏想難以寬懷下情不勝悶慮矣上曰其後氣度不知落下幾層昨今日來始爲復常矣蓍東曰臣以才無一能位至三事塵刹未報尸素有愧而今番所下恩典天高地厚無以爲量罔功而致此滿心惶懼不但臣心爲然臣之老母亦以爲過福之懼矣上曰此與他時有異蓋出錫類之意矣上曰近日日熱殆挽近所無矣蓍東曰世稱甲寅年暵炎前所罕有而今年恐有甚矣上曰雨餘久曝人雖爲難而其在百穀愈暑愈好矣蓍東曰時雨時暘莫今年若矣上曰雖値暑節卿家老人一向安過乎蓍東曰幸無大恙矣上曰俗言處暑後日熱更甚而今年則處暑亦遠矣雖然予則以耐暑爲動忍增益之工矣蓍東曰前承旨李書九之疏只見傳敎下者而不知其裏面今始聞之知爲目下事藉使其言有或過中卿宰之疏宜賜優容而況其所言不得不爲者也不惟不賜批至有投之待漏院之敎恐非淸朝來言之道伏願所下傳敎亟命還收雖以還給書出亦何不可之有也上曰卿旣有言更當下敎矣命書榻敎曰前承旨李書九上疏以還給改書出上曰次對爲之蓍東曰別無稟定之事而判府事李命植上疏諸條可以稟處矣上曰此非猝乍間所可措劃者卿已有所籌度乎蓍東曰此事臣等亦常以爲憂歎者而但京外各衙門所措手處常賑穀而已矣原穀二百萬石四五年內所縮爲四五十萬推此以去幾何不爲原穀之盡割乎但衙門各穀無別儲可用備局句管亦極零星故取利之盡分未捧之蕩減皆從此出穀數過縮京外皆知知而猶復犯用者無他通變之策也此後撙節之方念念不忘而已實無別般立條件奏達之辭矣上曰李冕膺進前冕膺進前上曰卿父疏語可知老臣憂國之計第救弊之策以爲如何冕膺曰臣父亦以爲戶曹旣無元會穀不可不容手於常賑而近以此穀視同等棄之物移劃蕩咸不少趑趄殆不知爲可惜故槪陳撙節之意而亦未嘗以全然不得用爲言矣上曰諸道營邑或有放債取殖以防民弊及其弊生以公穀給代放債之初何嘗朝廷之所知而其流之弊自歸於公此不可不及時釐正矣蓍東曰京畿廳穀入少出多有難自本廳操切差應以六七千石劃給監營以爲當年用下不問其所用之嬴縮則庶可少補此則合與畿伯往復相議較量數歲之中以爲節定矣上曰老臣以國計陳疏良用可感無論此條彼條一一商量稟處可也蓍東曰判府事李命植上疏批旨內積蓄之有恃惟常平賑恤廳穀摠而壬子乙卯四年之間所減殆近半百萬石云則其所矯救之請可見老臣謀國之悃令廟堂爛商拔例論理稟處京畿廳儲置事此亦在所釐正之擧而附陳京廳恒留十萬包貿米事大抵均廳移納之弊不革則藉使斗直三錢奈彼均未定價何何況歲歲年年幾萬包米米不出於均廳而簿已勘於移納不言中自歸於欺民此予所以夙夜耿耿初元朝參日先眎微意伊後意內之營度雖有一二約綽抖擻於二紀荏苒之頃而卿之此際貿置之請亦或爲足食之一端與畿廳條亦令廟堂的確指一面啓事命下矣取見其疏本則其一常賑穀之散置諸道者壬子會案所在合爲二百七十七萬四千四百餘石至乙卯其所減縮爲四十七萬九百餘石若其矯救之策則地部毋得移錄廟堂亦勿他劃停減未捧此穀則不入皮雜穀中逐年分數作米事也常賑穀耗縮不意至此之多而四年之內穀簿之減乃爲四十七萬石零則國計之罔涯不可勝言究其弊源則不但各衙門移錄及各年停咸之次次耗縮而已各道營閫蕩債或蘇弊給代之需一皆取辦於常賑穀統計卽今給代之數合爲十四萬餘石衙門移錄猶屬公用各年停減係是特恩而惟此加分給代名色元不關於朝廷當初許施固已失當到今穀簿之耗縮如此所當一竝還錄於本穀而多年施行之餘遽令置之則營閫事勢亦甚難處此則從後別般商量更爲措處計料從今以後給代二字營閫無敢仰請廟堂亦無得許施之意嚴明定式衙門移錄及各年停減除非萬不得已則無得擧論於常賑穀廟堂與地部惠廳相與告戒十分撙節用下寡而添入廣年年加錄則不四五年而當充壬子會案之數如是然後就於皮雜穀中依疏辭逐年分數作米實合事宜此則當在該廳臨時稟旨便宜擧行之如何以此分付何如上曰依爲之出擧條蓍東曰其一歉歲設賑牟太爲上租粟次之米爲最下諸道賑濟之狀每每取見則米多而皮穀少皮穀之中租多而太麥少俱有縮穀已成規例守土之臣惟取廣濟之名以至於此事也近來賑規之多不遵古亦一痼弊少用皮穀專尙米條本是守令要譽之事而今則便成式例所謂縮穀尤屬無義就中各邑之立本自備最是穀物耗縮之一大尾閭朝家申飭前後何如則其所防範尤當自別此則竝另飭諸道道臣無或有來後襲謬之弊如或有如前違越者一一摘發論罪事竝爲嚴飭恐合事宜上曰依爲之出擧條蓍東曰其一京畿一廳最爲難支究其致弊之由則專是儲置用下之殆無限節莫如歲捐幾千石之米付之該道道臣隨事揣量着意操切或有意外別下參量加劃立爲定制事也畿邑儲置會減之濫報合有變通者厥惟久矣劃付該道之請似爲覈實節蓄之要道故令該廳往復畿營執數歲之中以七千石爲定數則庶可以酌其多寡當其容入云依此數預爲劃付俾得推移充用勿令他般區處如疏中所請實合事宜以此分付何如上曰依爲之出擧條蓍東曰其一京師艱食之患去而益甚欲爲足食之道則要令十萬石米常留京庫凡百取資皆用於米無所慳惜流布閭井則自復一石三兩之直而均廳錢條歲或有餘諸道豐稔處以詳定價貿取勿令吏胥作奸民皆樂從不待三五年之久而十萬石之數可以立辦且或除給耗條之半以補其劣而運來之際小小掣礙之端要在臨時便宜事也京廳之十萬石恒留諸路之待年豐貿米難乎云爾事極便好如車輪鳥翼之不可偏廢然恒留之陳久紅腐之弊貿取時準價及民之惠旣貿後船隻運輸之節皆當預入商量而至若移納一款雖緣均廳米條之不足爲此不得已之事而聖心之所憫惜聖敎之所持難每在於此蓋以豐歲穀賤或有斗米三錢之時而均米本有定價預買自歸欺民都下足食之效畢竟易歸於無實今雖不能立法禁斷而奉行之臣在所警惕以盡對揚之道宜無所不用其極疏辭中恒留十萬石及待年貿米事亦竝姑依請施行之意分付何如上曰依爲之出擧條上曰雖以貿米一事言之此得無礙易辦之事乎蓍東曰今年八路有大登之漸可用常平之舊制而但貿穀之道亦難平價貿取之後亦難船運矣上曰若以詳定價貿米則無穀賤傷農之歎若以十萬石恒留則無京中阻飢之患而京江之船隻無多三南漕運亦尙有未到泊者船運之難果如右相所奏矣仍敎冕膺曰卿父以爲船運有道乎冕膺曰臣父以爲此非一二年定限之事限十年以十萬石運載爲準則雖各道兵防船亦足矣上曰所謂兵防船在在不成樣有難責之運載矣上曰做時不如說時雖有其語而老臣獻策期有實效大臣須與諸宰爛商從長措劃可也蓍東曰日蝕已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如上曰依爲之出擧條蓍東曰冬至使臣例於都政差出都政雖退行必於六月內差出然後可無窘速之慮正月差出之謝恩三使曾有移差節使之命使號當以謝恩兼冬至使改啓下而其時副使朴宗甲方出藩任亦當更爲擬差令政院稟旨政官牌招開政擧行何如上曰依爲之出擧條尙愚曰謝恩正使書狀官移付謝恩兼冬至使而副使有闕代令政院稟旨開政事命下矣政官卽爲牌招何如上曰依爲之出擧條蓍東曰臣牧場事有所陳達矣東郊之馬場水草甚好猶以當冬風寒之無處防禦爲慮矣近者送人詳探則亦有一曲之藏風向陽可以遊寒處云此不可不一試矣上曰惟在有司之臣試可之如何矣故重臣李文源亦嘗屢言之尙以其利害之不可質言故只許自本寺一試而竟未得成矣蓍東曰今臣亦未敢質言而若果善畜之地則棄之可惜矣上曰畜物中馬之用爲大以國初設施言之其所定界周回殆同都城今不得築斯鑿斯盡復舊境且民俗頑悍耕犁之及此葬埋之犯此者亦不可一一贖還難便之端似非一二而旣欲一試則此在本寺之方便設施矣上曰司僕郞官有八年不得遷者雖以才具言之內可而外否必無其理且年前貶目亦無形見之跡今番大政則遷轉可也尙愚曰大臣就座之前吏曹判書金載瓚徑先進前推考何如上曰依爲之出擧條上曰吏兵判進前載瓚宗鉉進前上曰都政何當爲之乎宗鉉曰當於兩道褒貶入來後稟定日字矣蓍東曰三陟營將李東憲日前擬望於五衛將有勿施之命鬱陵島搜討間年爲之故今年非年次明年搜討之時則東憲箇滿已過臣意則令兵曹依例內移其代各別擇差明年越松萬戶搜討當次而必以營將入送預先經紀無如今年之後時不如意之歎爲宜故敢此仰達上曰依爲之出擧條宗鉉曰各道營將中軍堂上虞候俱未滿朔數無論新舊資勿拘內擬何如上曰依爲之出擧條載瓚曰平壤營下軍政專委中軍而今方釐正有難遞易故臣待罪西藩時至於狀請仍任矣査括尙未了勘實不可遽付生手而今當大政若又遞改則本道事誠甚可悶軍政未收殺之前姑勿遷移似好故敢此仰達矣上曰依爲之出擧條鍾顯曰來七月初四日宗廟永寧殿秋享大祭犧牲看品依定式當以小宗伯擧行而參判臣宋煥箕在外未肅拜在前亞堂有故則或有判堂替行之例今番則臣當爲進去乎上曰依爲之出擧條鍾顯曰對馬島書契回答當爲成送而參議臣李城輔在外未肅拜不得擧行矣特除招延事體自別有不敢直請變通何以爲之乎上曰大臣之意何如蓍東曰曾在先朝故贊善宋欽明爲禮曹參議以對馬島書契事變通遞改旣有已例在外禮曹參議今姑許遞何如上曰依爲之出擧條上曰向有兩儒生來待之敎而尙不上來何也鍾顯曰以布衣見召無怪其逡巡矣上曰以抄選膺召尙或然矣先意其爲抄選而召命之下不卽待令者似涉如何矣蓍東曰若有職名則渠輩何敢乃爾以儒生特召似難呈身來待矣上曰此則吏判卽爲收擬之地可也鍾顯曰贈參議車禮亮安克諴追配顯忠祠時致祭與贈判書崔孝一宣諡同日設行事命下矣卽接平安監司移文則顯忠祠致祭及崔孝一宣諡以來八月初八日同日推擇云祭文令藝文館撰出祭物及執事官令本道差定香祝則臨期下送宣諡之節令吏曹擧行何如上曰依爲之出擧條命書榻敎曰贈判書忠壯公崔孝一宣諡日仍以宣諡官致祭贈參判車禮亮安克諴致祭亦以忠壯公宣諡官擧行鍾顯曰贈參議車禮亮安克諴追配時旣有賜祭之命矣贈判書崔孝一宣諡日亦當一體擧行事上曰大臣之意何如蓍東曰賜祭與宣諡同日擧行允合於儀文矣上曰依爲之贈判書崔孝一宣諡日一體致祭事分付可也蓍東曰今因言端臣有所仰達者贈寺正張厚健贈監正車忠亮贈院正車元轍贈寺正車孟胤與贈判書忠壯公崔孝一贈參議車禮亮安克諴同時立節西土之人皆稱七義士而張車四人見漏于一體之祀實爲欠典今當三義士追配顯忠祠之日一時竝享其於順民情樹風敎之道兩盡其宜前箕伯今適登筵下詢處之何如上曰前箕伯亦陳意見可也載瓚曰臣於歲首狀請時煩瀆爲懼雖不得竝擧張厚健等四人而蓋其立節本末與崔孝一車禮亮安克諴實無異同今若竝躋于追享之列則始可以振風聲而聳群情矣蓍東曰前箕伯以當初狀請道臣所達如此可知其爲當行之典矣上曰依爲之卿言正合予意一方之輿情亦可見四人一體追配顯忠祠加贈而忠壯今旣加贈正卿贈參議車禮亮安克諴亦爲加贈可也命書榻敎曰贈兵曹參議車禮亮贈戶曹參議安克諴加贈亞卿贈軍器寺正張厚建贈軍資監正車忠亮贈掌樂院正車元轍贈禮賓寺正車孟胤加贈一階鍾顯曰頃因大臣筵奏特命官給祭需於故忠臣李士龍星州書院以爲樹風聲聳觀瞻之道而伊時亦以若無李士龍一人則何以有辭於天下有所下敎矣臣近聞其所創設者初非書院只是祠宇而扁以忠烈雖出鄕人之慕義而尙未蒙賜額之典者恐爲欠事如武毅公劉克良之地處亦已腏享於崇節祠則以士龍之忠節卓然屢蒙聖朝之褒尙而獨於宣額一事至今未遑不無缺恨故敢此仰達矣上曰大臣之意何如蓍東曰李士龍忠烈聞于天下列聖朝褒典備至而祀宇與書院有間則宣額之典允合事宜臣頃以官給祭需爲奏贈額之請未能竝陳尙以爲恨矣今者禮堂所奏誠好臣何敢有異議乎上曰贈牧使李士龍之忠烈凡有崇報褒奬之擧何擧可惜雖無劉克良崇節祠之已例當義起爲之且於此人何論邦禁有無特爲宣額宣額日遣方伯致祭祭文當親撰矣出擧條上曰如忠武公露梁書院例親祭祭文使本道伯揭板本院可也仍命書榻敎曰贈牧使李士龍書院忠烈祠特爲宣額宣額日遣方伯致祭敬懋曰禁衛中軍有窠而亞將乏人無以擬差堂上兵使中抄擇陞擬之外他無變通之道下詢大臣處之何如上曰大臣之意何如蓍東曰亞將有窠擬望乏人將臣今旣陳達在前如此之時堂上兵使已行人中多有筵稟陞資之例矣前兵使徐有秉前兵使李章漢前兵使李潤謙地處踐歷當爲久次竝從二品陞擢調用何如上曰依爲之出擧條上曰凡於陞擬之際自銓曹通融比擬而書入加字則可也而至於陞資非大臣不可直請前例或有將臣筵白而直爲陞資者乎敬懋曰臣之內舅吳載禧之陞擬中軍也因守禦使筵奏陞資矣上曰此非常用之例矣時秀曰潛谷集有以竹田事所下綸音考出事有命矣細考一集無綸音之敬載者矣上曰此或疏啓也非自上綸音也以是傳者之誤更考之可也時秀曰前萬戶安處謙方自該府發配而其所領運穀物姑未畢納待畢納發配之意分付該府何如上曰以筵達之意言于該府使之畢納後發配可也上曰日前見北伯狀啓以魚眠萬戶白弘鎭之不呈公狀罷黜萬戶之於道伯等威何如而至於此擧大是紀綱所關雖守令之於閫帥尙不敢乃爾況邊堡乎此等事申飭可也煥之曰前承旨李書九一疏扶衛明義一編之大義具所論亂賊之有源頭恩禮之不當施云者詞理正直而況又辨破世道之淆漓人心之陷溺言甚剴切近日朝廷未曾聞此等名論而殿下謂其有咈於聖心至使院隷投其疏而不賜一字之批矣臣死罪以爲殿下此擧反有過於本事之過擧也殿下以寬慰慈宮之聖孝至誠未暇稱停於義理之上而遽有此不當之恩典則近密之臣爭執覆難期於還寢乃其職也雖因有司之臣不思執藝之義有若循例擧行者然今則事屬已往雖請還寢不可及矣然書九之疏不可無批以致本事之湮晦矣卽命還入其疏賜以聖批使廷臣之迷於義理惑於利害者曉然皆知明義一書有春秋之大義而不知此則不可以立於殿下之庭也上曰春秋之義微而婉知者知之豈有不知之理乎上曰松留進前鎭寬進前上曰金川大小南面及長湍沙川移劃事今皆定界乎鎭寬曰文書往復姑未及盡推而定界則更無所疑難矣上曰民情何如鎭寬曰沙川不過半面之地四百年積鬱之餘今始蒙恩其爲頌祝無與爲倫而大小南面則只有大民十數家厭其屬籍於松都云此等細細之節何可盡拘也上曰長湍之民不以爲難乎蓍東曰民無所損益於彼此而但長湍府內多士夫家塚墓故軍丁之使役材木之斫伐皆取諸沙川一面蓋其松民墳塚所在也以是之故長湍吏輩皆欲以松民墳塚之地不許移云矣上曰此所以松民之呼冤而今所移屬政爲此也保障重地不但以地利爲重最是人和爲貴則豈以其墳墓所在而仍屬他境乎鎭寬曰常時長湍之侵斫無節故至有私民抱木屑垂涕之語矣蓍東曰綸音初下之日松都一境之民漫山被野至于女兒輩皆呼千歲云矣鎭寬曰臣亦料其松民之大爲感祝而大小歡慶不圖至斯還營之日目擊其欣躍之狀矣上曰財用之實將如何鎭寬曰折受之出給恰爲三千金其所陳起亦將收一千餘金以此節用庶可久遠無廢矣上曰王氏子孫爲幾何鎭寬曰麗朝傍支之當時未入屬籍者多有之王氏之爲參奉者亦皆此中人矣上曰參奉亦有瓜限乎鎭寬曰六十朔後減下矣上曰陵寢竝在一處乎鎭寬曰有七陵洞而其外高陽江華等地亦皆散在矣蓍東曰長湍亦有之而諸處陵寢間年遣禮郞看審矣上曰陵寢有丁字閣其基尙存而今則但有祭物廳制甚樸陋不成體貌曾聞重臣李時秀爲留守時有經紀建立之意而未果云矣至於祀典則舊例甚草草矣粤在顯廟朝時加豐其品物無所缺欠而惟是香祝一節自朝家無下送之例蓋聞歷代陵殿元無疊降香祝之擧故其或以麻田崇義殿之已降香更不擧論於本陵矣本府是高麗故都麗祖統合之功非三國始祖之比則似當有加一等崇報之典矣上曰前代陵寢降香一節禮判詳考以入可也上曰右相曾見幸魯成典之書乎蓍東曰未得見矣上曰康熙時所編成康熙好士故其右文之治若是之盛矣歷代帝王之廟咸聚京師凡有事爲皆告焉其儀文之大備不可以初非中華而輕之也蓍東曰皇明時亦有建廟歷代創業之主而太祖皇帝特加一爵於漢高祖亦有元世祖塑像流涕之語雖以元之起於戎狄亦得與於創業之列則中原之有歷代帝王廟明朝之遺制也上曰日前儒疏批答大臣見之乎蓍東曰前疏批旨以未遑爲敎而今番又以金河西之不爲竝請爲敎儒生輩不知何以爲之云矣上曰予於金河西別有起慕焉其道學也節義也文章也全體大用無一不備者獨河西一人矣蓍東曰文廟之從享以功化之及人爲重河西之學非不高矣跡其平生節義尤著矣上曰予則以庸學表裏之工造詣精深疏批中獨得其宗云者深有意焉恐不可以節義邊看得偏重也蓍東曰雖以天地中間有二人仲尼元氣紫陽眞之詩見可知其志學之深見道之原而恐或有學力之猶未充盡處從享則似不可輕議矣命退諸臣以次退出